राष्ट्रपति ने केंद्रीय विश्वविद्यालयों का आह्वान किया कि वे नवान्वेषी विचारों के प्रस्फुटन के केंद्र तथा ऐसे संस्थान बनें जो स्वदेशी विचारों की पहचान करते हुए उन्हें व्यवहार्य उत्पादों में परिवर्तित करने के लिए मार्गदर्शन दे सकें। उन्होंने इस बात की प्रशंसा की कि पिछले एक वर्ष के दौरान 22 केंद्रीय विश्वविद्यालयों में नवान्वेषण क्लब स्थापित किए जा चुके हैं तथा शेष केंद्रीय विश्वविद्यालयों से आग्रह किया कि वे इन क्लबों की स्थापना के लिए सक्रिय होकर कार्य करें। राष्ट्रपति ने इस बात पर भी प्रसन्नता व्यक्त की कि पिछले वर्ष के सम्मेलन की सिफारिशों के अनुसरण में 23 केन्द्रीय विश्वविद्यालयों ने ‘प्रेरक शिक्षक नेटवर्क’ स्थापित कर लिया है।